Ahti Hammarin vuonna 1963 laatimaan malliin perustuva vaakuna
**Satakunnan vaakuna** on Satakunnan historiallisen maakunnan ja nykymaakunnan heraldinen tunnus. Sisäministeriön 24.1.1963 vahvistama vaakunaselitys kuuluu: "Sini-kultakatkoisessa kilvessä pystyyn kavahtanut musta, punavaruksinen kruunupäinen karhu, joka pitää kämmenissään hopeista miekkaa; kruunu ja miekan kahva kultaa; saatteena karhun molemmin puolin yläkentässä seitsensakarainen hopeatähti. Kilven päällä herttuakunnan kruunu."

Vaakunan historiaa
------------------

Satakunnan alueen varhaisimpia tunnuksia on 1300-luvulta peräisin oleva sinetti, johon on kuvattuna valtaistuimella istuva Pyhä Olavi, pidellen käsissään valtakunnanomenaa ja kirvestä. Sinetin aihetta käytettiin myöhemmin vuonna 1952 vahvistetussa Ulvilan vaakunassa. Pyhä Olavi oli myös Ahvenanmaan ja Uudenmaan sinettien aiheina. 

Varsinais-Suomen vaakunan ohella Satakunan vaakuna on yksi Suomen vanhimmista. Molemmat ovat peräisin Ruotsin kuningas Kustaa Vaasan pojalleen Juhanalle vuonna 1557 myöntämästä vaakunasta, Juhanan tultua nykyisten Varsinais-Suomen ja Satakunnan alueiden herttuaksi. Vaakunan on vielä tällöin tulkittu olleen herttakunnan Aurajoen pohjoispuoliset alueet katteneen Pohja-Suomen tunnus. Vaakunan karhun on katsottu viitanneen herttuakunnan pohjoisosien villiin luontoon. Pohja-Suomen karhutunnusta käytettiin myöhemmin Satakunnan kruununvoutien sineteissä, jonka kautta se alkoi vakiintua Satakunnan tunnukseksi 1800-luvulta alkaen.

Maakuntavaakunan karhua on käytetty Porin kaupungin, Porin maalaiskunnan ja Euran vaakunoissa, seitsensakaraisten tähtien löytyessä Honkajoen, Parkanon ja Siikaisten vaakunoista. Lisäksi useat muut Satakunnan ja maakuntaan historiallisesti kuuluvan Pirkanmaan luoteisosan kunnanvaakunat ovat väritykseltään sini-kultaisia viitaten Satakunnan vaakunaan.

Satakunnan karhu on Porin prikaatin joukko-osastotunnus ja esiintyy prikaatin lipussa. Lipun on suunnitellut Carolus Lindberg alun perin Porin rykmentille 14. toukokuuta 1919, ja se perustuu vuonna 1686 käyttöön otettuun Porin jalkaväkirykmentin kompanialippuun. Karhu on aiheena myös Porin prikaatiin kuuluvien Satakunnan jääkäripataljoonan, Satakunnan pioneeri- ja viestipataljoonan sekä Satakunnan tykistörykmentin lipuissa. Samoiten Satakunnan lennoston lipussa ja joukko-osastotunnuksessa on käytetty maakuntavaakunan karhua.

Satakunnan lippu
----------------

Satakunnan maakuntalippu
Satakunnan isännänviiri
Satakunnalla on vaakunan ohella myös karhu-aiheeseen perustuva maakuntalippu. Lippu koostuu vaakunan tavoin sinisestä yläkentästä ja keltaisesta alakentästä, joiden päällä on miekkaa pitelävä kruunupäinen karhu kahden seitsensakaraisen tähden välissä. Lipun ulkoreuna on kolmikielekkeinen. Lippu on peräisin Satakunnan maakuntaliiton 50-vuotisen maakuntatyön juhlistamisesta vuodelta 1991, tehden siitä manner-Suomen vanhimman maakuntalipun. Lipun on suunnitellut taiteilija Reino Niiniranta ja se naulattiin virallisesti käyttöön 21.11.1990.

Joulukuussa 2018 Satakunnan maakuntavaltuusto valitsi Otson päivän 11.10. maakuntalipun viralliseksi päiväksi.

Lipun ohella käytössä on myös Satakuntaa kuvaava sini-keltainen isännänviiri.

Galleria
--------

* Satakunnan sinetti vuodelta 1419Satakunnan sinetti vuodelta 1419
* Satakunnan vaakuna vuoden 1562 teoksessa Armorial suédois. Ranskan kansalliskirjasto, Pariisi.Satakunnan vaakuna vuoden 1562 teoksessa *Armorial suédois*. Ranskan kansalliskirjasto, Pariisi.
* Juhana-herttuan vaakuna Turun linnassa. Satakunnan vaakuna vasemmassa alakulmassa.Juhana-herttuan vaakuna Turun linnassa. Satakunnan vaakuna vasemmassa alakulmassa.
* Satakunnan vaakuna Kustaa Vaasan hautamuistomerkissä Uppsalan tuomiokirkossa vuodelta 1583.Satakunnan vaakuna Kustaa Vaasan hautamuistomerkissä Uppsalan tuomiokirkossa vuodelta 1583.
* Kaarle X Kustaan hautajaisissa käytetty kankainen Satakunnan vaakuna vuodelta 1660.Kaarle X Kustaan hautajaisissa käytetty kankainen Satakunnan vaakuna vuodelta 1660.
* Suomen suuriruhtinaskunnan aikainen Turun ja Porin läänin vaakuna vuodelta 1899.Suomen suuriruhtinaskunnan aikainen Turun ja Porin läänin vaakuna vuodelta 1899.
* Satakunnan vaakuna osana Turun ja Porin läänin vaakuna 1962-1997.Satakunnan vaakuna osana Turun ja Porin läänin vaakuna 1962-1997.
* Satakunnan vaakuna osana Hämeen läänin vaakunaa 1962-1997.Satakunnan vaakuna osana Hämeen läänin vaakunaa 1962-1997.
* Satakunnan vaakuna osana Länsi-Suomen läänin vaakunaa 1997-2009.Satakunnan vaakuna osana Länsi-Suomen läänin vaakunaa 1997-2009.

Katso myös
----------

* Satakunnan maakunnan kuntien vaakunat

Lähteet
-------

* Iltanen, Jussi: *Suomen kuntavaakunat* (2013), Karttakeskus, ISBN 951-593-915-1

### Viitteet

1. ↑  Europeana Heraldica *extranet.narc.fi*.  Arkistoitu 21.6.2020. Viitattu 20.6.2020.
2. ↑  Jussi Iltanen: *Suomen kuntavaakunat*, s. 14. Karttakeskus, 2013.
3. ↑  A. W. Rancken, Kauko Pirinen: *Suomen vaakunat ja kaupunginsinetit*, s. 59-60. Werner Söderström oy, 1949.
4. ↑  Marko Palokangas: Suomen puolustusvoimien joukko-osastoperinteet : puolustusvoimat 90 vuotta, 1918-2008, s. 164-165 *doria.fi*. Viitattu 12.11.2021.
5. ↑  Satakunnan maakuntatunnukset *Satakuntaliitto*.  Arkistoitu 2.2.2014. Viitattu 20.6.2020.

Suomen maakuntien vaakunat
Ahvenanmaan vaakuna |
Etelä-Karjalan vaakuna |
Etelä-Pohjanmaan vaakuna |
Etelä-Savon vaakuna |
Kainuun vaakuna |
Kanta-Hämeen vaakuna |
Keski-Pohjanmaan vaakuna |
Keski-Suomen vaakuna |
Kymenlaakson vaakuna |
Lapin maakunnan vaakuna |
Pirkanmaan vaakuna |
Pohjanmaan vaakuna |
Pohjois-Karjalan vaakuna |
Pohjois-Pohjanmaan vaakuna |
Pohjois-Savon vaakuna |
Päijät-Hämeen vaakuna |
Satakunnan vaakuna |
Uudenmaan vaakuna |
Varsinais-Suomen vaakuna
  
**Entisten maakuntien vaakunat**  

*Itä-Uudenmaan vaakuna*